દેશના સૌથી વધુ મશહૂર ઉદ્યોગપતિઓમાં ગણના પામનારા ધીરુભાઇ અંબાણીનું અવસાન 2002ના વર્ષમાં થયું હતું. ત્યારબાદ અંબાણી પરિવારમાં ભાગલાને લગતા સમાચાર અખબારોમાં ચમકતા રહેતા હતા. વાસ્તવમાં ધીરૂભાઇ કોઇ વીલ કરી ગયા ન હતા. તેને પરિણામે અંબાણી પરિવારમાં ભાગલા પડયા. હવે એ ભાગલાને ઘણાંવર્ષ વીતી ગયા છે અને આજની વાત કરીએ તો મુકેશ અંબાણી માત્ર ભારતના જ નહીં બલ્કે સમગ્ર એશિયાના સૌથી વધુ અમીર વ્યક્તિ છે. તેઓ સફળતના નિતનવા સોપાન સર કરતા જાય છે અને તેમની સંપત્તિ 43.1 અબજ ડોલર આંકવામાં આવી છે. બીજી બાજુએ અનિલ અંબાણી કપરા સમયમાંથી પસાર થઇ રહ્યા છે અને તેમની સંપત્તિ માત્ર 1.5 અબજ ડોલર રહી ગઇ છે. આ પરિસ્થિતિ જોતા સ્હેજે સવાલ થાય કે મુકેશ અંબાણીએ એવું તે શું કર્યું કે તેઓ ઝડપથી સફળતાના શિખર સર કરી રહ્યા છે જ્યારે બીજી બાજુએ અનિલ અંબાણી સતત નીચે ને નીચે ઊતરતા જઇ રહ્યા છે.